b'\n_START_ARTICLE_\nRumunijos nacionalinis bankas\n_START_SECTION_\nIstorija\n_START_PARAGRAPH_\nRumunijos nacionalinis bankas yra pasaulio 16-asis seniausias bankas, \xc4\xafkurtas 1850\xc2\xa0m. Pradinis kapitalas sudar\xc4\x97 30 mln. l\xc4\x97j\xc5\xb3, i\xc5\xa1 kuri\xc5\xb3 10 mln. priklaus\xc4\x97 valstybei._NEWLINE_Pirmieji popieriniai pinigai Rumunijoje pasirod\xc4\x97 1853\xc2\xa0m.\xc2\xa0\xe2\x80\x93 10 dukat\xc5\xb3 kupi\xc5\xabras i\xc5\xa1leido Nacionalinis revoliucinis komitetas. 1852\xc2\xa0m. \xc4\xafkurtas Moldovos bankas 1856\xc2\xa0m. rugs\xc4\x97jo 1 d. i\xc5\xa1leido Moldovos banko bilietus, kuri\xc5\xb3 nominalai buvo dviem kalbomis: rumun\xc5\xb3 (l\xc4\x97jomis) ir pranc\xc5\xabz\xc5\xb3 (piastrais). 1877\xc2\xa0m. i\xc5\xa1leisti dviej\xc5\xb3 pavyzd\xc5\xbei\xc5\xb3 \xe2\x80\x9ehipotekiniai bilietai\xe2\x80\x9c\xc2\xa0\xe2\x80\x93 Finans\xc5\xb3 ministerijos ir Rumunijos nacionalinio banko (nors bankas buvo \xc4\xafsteigtas tik 1880\xc2\xa0m.)._NEWLINE_Gresiant Centrini\xc5\xb3 valstybi\xc5\xb3 s\xc4\x85jungos invazijai, 1916\xc2\xa0m. lapkri\xc4\x8dio 14 d. Nacionalinis bankas su Rusijos kariuomen\xc4\x97s pagalba i\xc5\xa1sik\xc4\x97l\xc4\x97 \xc4\xaf Jasus, v\xc4\x97liau jo turtas buvo i\xc5\xa1ve\xc5\xbetas saugoti \xc4\xaf Maskv\xc4\x85. Bank\xc4\x85 Bukare\xc5\xa1te lapkri\xc4\x8dio 15 d. u\xc5\xbegrob\xc4\x97 Vokietijos okupacin\xc4\x97 vald\xc5\xbeia. Rusijoje atsid\xc5\xabr\xc4\x99s ir jos vyriausyb\xc4\x97s garantijas gav\xc4\x99s banko turtas nebebuvo gr\xc4\x85\xc5\xbeintas atgal, i\xc5\xa1skyrus Pietroasele lobio vertybes (dabar jos eksponuojamos Nacionaliniame muziejuje), banko numizmatin\xc4\x99 kolekcij\xc4\x85, kai kuriuos paveikslus ir archyvus. Rumunijos vyriausyb\xc4\x97, Nacionalinis bankas, kaip ir kitos centrin\xc4\x97s vald\xc5\xbeios institucijos, buvo perkeltos atgal \xc4\xaf sostin\xc4\x99 1918\xc2\xa0m. gruod\xc5\xbeio 1 d._NEWLINE_Bankas po 1924\xc2\xa0m. buvo reorganizuotas: \xc4\xafstatymas suteik\xc4\x97 jam banknot\xc5\xb3 emisijos teises sekantiems 30-\xc4\x8diai met\xc5\xb3, padidino kapitalo dal\xc4\xaf nuo 30 iki 100 mln. l\xc4\x97j\xc5\xb3, be to, valstyb\xc4\x97 sugr\xc4\xaf\xc5\xbeo \xc4\xaf akcinink\xc5\xb3 tarp\xc4\x85. Did\xc5\xbeiosios depresijos metais, 1929\xe2\x80\x931933\xc2\xa0m., bankas teik\xc4\x97 paskolas, d\xc4\x97damas pastangas subalansuoti valstyb\xc4\x97s biud\xc5\xbeet\xc4\x85 per ateinan\xc4\x8dius kelerius metus. Banko \xc4\xafgaliojimai ir vaidmuo finans\xc5\xb3 srityje nuolat augo, buvo kontroliuojama \xc5\xa1alies bank\xc5\xb3 veikla, u\xc5\xbesienio valiutos apyvarta, planuojama finans\xc5\xb3 ir pinig\xc5\xb3 politika._NEWLINE_Po to, kai komunistinis re\xc5\xbeimas u\xc5\xbegrob\xc4\x97 vald\xc5\xbei\xc4\x85 (1945 m. kovo 6 d.), bankai per\xc4\x97jo \xc4\xaf valstyb\xc4\x97s nuosavyb\xc4\x99 dviem etapais: pirma, komunist\xc5\xb3 partijos nariai lapkri\xc4\x8dio 28 d. buvo \xc4\xaftraukti \xc4\xaf Nacionalinio banko valdyb\xc4\x85, antra, kiti bankai ir kredito \xc4\xafstaigos, i\xc5\xa1skyrus Taupom\xc4\x85j\xc4\xaf bank\xc4\x85, 1948\xc2\xa0m. rugpj\xc5\xab\xc4\x8dio 11 d. buvo likviduoti._NEWLINE_1990\xc2\xa0m. Nacionalinis bankas atnaujino savo veikl\xc4\x85, vykdyt\xc4\x85 iki 1946\xc2\xa0m.\n_START_SECTION_\nArchitekt\xc5\xabra\n_START_PARAGRAPH_\nBankas u\xc5\xbeima tris pastatus istoriniame Bukare\xc5\xa1to centre. Pagrindinis banko biuras \xc4\xafsik\xc5\xabr\xc4\x99s \xc4\xafsp\xc5\xabdingos architekt\xc5\xabros statinyje su vaizdu \xc4\xaf Lipscani gatv\xc4\x99. Tai Rumunijoje saugomas istorijos ir meno paveldo objektas su visuomenei prieinamais vertingais bibliotekos ir archyv\xc5\xb3 rinkiniais. J\xc4\xaf vietoje buvusio vie\xc5\xa1bu\xc4\x8dio pastat\xc4\x97 Valakijos princas \xc5\x9eerban Cantacuzino (1678\xe2\x80\x931688\xc2\xa0m.)._NEWLINE_Architektai Cassien Bernard ir Albert Galleron 1882\xc2\xa0m. \xc4\x97m\xc4\x97si projektuoti nauj\xc4\x85j\xc4\xaf Nacionalinio banko statin\xc4\xaf. V\xc4\x97lyvojo XIX a. eklektinio stiliaus su neoklasicistiniais elementais r\xc5\xabmai pastatyti 1884\xe2\x80\x931890\xc2\xa0m._NEWLINE_Naujajam r\xc5\xabm\xc5\xb3 priestatui su fasadu \xc4\xaf Doamnei gatve kertinis akmuo pad\xc4\x97tas 1937\xc2\xa0m. Pastatytas Antrojo pasaulinio karo metais, 1944\xe2\x80\x931942\xc2\xa0m., vadovaujant architektams Radu Dudescu ir N. Cre\xc5\xa3oiu. Pastatui b\xc5\xabdingas tarpukario neoklasicistinis stilius, \xc4\xaftakotas racionalistini\xc5\xb3 architekt\xc5\xabrini\xc5\xb3 element\xc5\xb3: \xc4\xafsp\xc5\xabdingi monumental\xc5\xabs granitiniai laiptai, fasad\xc4\x85 formuojan\xc4\x8dios did\xc5\xbeiul\xc4\x97s korintin\xc4\x97s kolonos, erdvios, baltu marmuru dekoruotos sal\xc4\x97s.'